

 **ΓΡΑΦΕΙΟ ΤΥΠΟΥ**

 Αθήνα, 29 Ιανουαρίου2018

**Ομιλία της Υπουργού Διοικητικής Ανασυγκρότησης, Όλγας Γεροβασίλη, στην εκδήλωση του Εθνικού Τυπογραφείου για την ολοκλήρωση του έργου «Αναβάθμιση της Ιστορικής Συλλογής του Εθνικού Τυπογραφείου»**

**Ειδικέ Γραμματέα του Εθνικού Τυπογραφείου,**

**Κυρίες και κύριοι,**

Είμαστε εδώ σήμερα για να τιμήσουμε μια ιστορική πορεία ετών, που αποτυπώνει τις σημαντικότερες στιγμές του κοινού μας δημόσιου βίου.

Το Εθνικό Τυπογραφείο είναι άρρηκτα συνδεδεμένο με τη νεοελληνική ιστορία.

Ένας από τους θεσμούς του νεοελληνικού κράτους που υπάρχουν από ιδρύσεώς του.

Εκδίδοντας την Εφημερίδα της Κυβερνήσεως επί σχεδόν δύο αιώνες, το Εθνικό Τυπογραφείο διαφυλάττει τη νομοθετική λειτουργία και τον νομικό μας πολιτισμό.

Επί δεκαετίες οι διατάξεις νόμων και κανονιστικές πράξεις που δημοσιεύονται στα ΦΕΚ το καθιστούν σημείο αναφοράς.

Για τους επαγγελματίες του Τύπου, τους δημόσιους λειτουργούς, αλλά και κάθε πολίτη που αντιλαμβάνεται τη συμμετοχή στα κοινά ως μέγιστη ευθύνη και πρώτιστη αρετή.

Το Εθνικό Τυπογραφείο συγκαταλέγεται στους κύριους εμπλεκόμενους φορείς για την ολοκλήρωση του έργου «Εθνική Πύλη για την Κωδικοποίηση της Νομοθεσίας».

Ένα έργο που μεταξύ άλλων προβλέπεται να αποτελέσει τη βάση για τη δημιουργία και την επικαιροποίηση των προτύπων και διαδικασιών καλής νομοθέτησης.

Παράλληλα, το Εθνικό Τυπογραφείο πρωτοπορεί διαχρονικά στον χώρο της τυπογραφίας, προωθώντας όλες τις τεχνολογικές καινοτομίες.

«Η δημοσίευση είναι η ψυχή της δικαιοσύνης», σύμφωνα με το γνωστό ρητό, που έχει τις ρίζες του στο Διαφωτισμό.

Παράλληλα, το έργο των ανθρώπων του Εθνικού Τυπογραφείου καταγράφει τις σπουδαιότερες και κρισιμότερες στιγμές του κράτους μας.

Καταγράφει τη βούληση του νομοθέτη και άρα απεικονίζει την εντολή του ελληνικού λαού.

Πόσο μάλλον σε μία περίοδο ανάκαμψης όπως η σημερινή, όπου οι δράσεις για την ανασυγκρότηση της οικονομίας και της κοινωνίας αποτυπώνεται σε χιλιάδες σελίδες νομοθετικού έργου.

Σε αυτήν την περίοδο είναι περισσότερο από αυτονόητη η ανάγκη για περαιτέρω αναβάθμιση του Εθνικού Τυπογραφείου.

Δηλαδή, η ενίσχυση του ανθρώπινου δυναμικού του και η βελτίωση της λειτουργίας του.

Μέσα στο 2018 αναμένεται η εφαρμογή απ’ όλες τις Διευθύνσεις του Εθνικού Τυπογραφείου του «Συστήματος Διοίκησης με Στόχους».

Πρόκειται για αναπόσπαστο στοιχείο της «Εθνικής Στρατηγικής για τη Διοικητική Μεταρρύθμιση 2017-2019».

Μιας ολοκληρωμένης στρατηγικής που ήδη υλοποιείται και η οποία:

* είναι ανθρωποκεντρική,
* είναι προσανατολισμένη στο αποτέλεσμα,
* στοχεύει στην αξιοποίηση των δεξιοτήτων των δημοσίων υπαλλήλων,
* αποσκοπεί στην αποκατάσταση της εμπιστοσύνης ανάμεσα στο κράτος και τους πολίτες,
* δρομολογεί τη μετάβαση στο νέο ψηφιακό Δημόσιο.

Στο νέο σύστημα στοχοθεσίας περιλαμβάνονται μεταξύ άλλων:

* η ομαλή μετάβαση στον νέο οργανισμό του Τυπογραφείου,
* ο εκσυγχρονισμός των πληροφοριακών του συστημάτων,
* η πρόσβαση ανεξαιρέτως όλων των πολιτών στην ιστοσελίδα του Τυπογραφείου και το περιεχόμενο των ΦΕΚ.

Σε αυτό το σημείο επιτρέψτε μου να τονίσω τη σημασία που έχει η ενίσχυση της εξωστρέφειας και του κύρους του Εθνικού Τυπογραφείου.

Πρώτα και κύρια με τη διασφάλιση υψηλού επιπέδου υπηρεσιών και παραγωγής του εκτυπωτικού έργου.

Αλλά και με τη βελτίωση της λειτουργίας του Μουσείου και της αύξησης των επισκεπτών προς αυτό.

Όπως και με την ανάληψη εκτυπώσεων και εκδόσεων που εξυπηρετούν κοινωφελή σκοπό.

Το ζήτημα δεν είναι απλώς να διαχειριστούμε έναν ιστορικό οργανισμό.

Αλλά αυτός να ανοιχτεί ακόμα περισσότερο στην κοινωνία.

Θέλουμε το Εθνικό Τυπογραφείο να παραμείνει σημείο αναφοράς για τους πολίτες υπέρ των κοινών τους υποθέσεων.

Και η πιο κοινή μας υπόθεση δεν είναι άλλη από τον σχεδιασμό του μέλλοντος.

Είναι αυτό, εξάλλου, το μέλλον που γιορτάζεται σήμερα στα πρόσωπα των παιδιών μας, με αφορμή τη γιορτή των Τριών Ιεραρχών.

Σήμερα, η διοίκηση του Εθνικού Τυπογραφείου δρομολογεί την εκτύπωση εργασιών μαθητικών ομάδων μέσα από συμμετοχικές διαδικασίες.

Αλλά και εκπαιδευτικού υλικού για καθηγητές, φοιτητές και ερευνητές πάνω σε ζητήματα περιβαλλοντικού και πολιτιστικού ενδιαφέροντος.

Δράσεις και παρεμβάσεις στο μικροεπίπεδο, που διευρύνουν την αποτελεσματικότητα και εμβαθύνουν την ουσία της διοικητικής στρατηγικής μας για ένα Δημόσιο «ανθρώπινα δυναμικό».

**Κυρίες και κύριοι,**

Με αυτές τις σκέψεις καλωσορίζω την «Αναβάθμιση της Ιστορικής Συλλογής του Εθνικού Τυπογραφείου».

Ένα έργο που δρομολογήθηκε το 2015 από τις πρώτες ημέρες ανάληψης των καθηκόντων του Ειδικού Γραμματέα, κ. Παπαδημητρόπουλου.

Σκοπός του έργου υπήρξε η αναβάθμιση του εκθεσιακού χώρου και η επανέκθεση της συλλογής του Εθνικού Τυπογραφείου.

Για το λόγο αυτό συγκροτήθηκε Ομάδα Εργασίας από στελέχη του Εθνικού Τυπογραφείου και του Υπουργείου Πολιτισμού, όπως και από Ειδικούς Επιστήμονες, που σήμερα θέλω να ευχαριστήσω και να συγχαρώ.

Το 2016 το Υπουργείο Πολιτισμού χαρακτήρισε 117 αντικείμενα του ιστορικού κινητού εξοπλισμού του Τυπογραφείου ως σημαντικά τεκμήρια για την εξέλιξη της τυπογραφίας.

Στη συνέχεια ξεκίνησε η αναδιάταξη της συλλογής θεματικά και χωροταξικά ακολουθώντας τις προτάσεις του Υπουργείου Πολιτισμού και του προσχέδιου μουσειολογικής μελέτης.

Σήμερα, η αναβαθμισμένη ιστορική συλλογή εκτείνεται σε 4 αίθουσες συνολικά, προσφέροντας ένα ταξίδι στο χρόνο μέσα από την ελληνική τυπογραφία.

**Κυρίες και κύριοι,**

Δεν είναι μόνο τα 110 χρόνια που κλείνει το Εθνικό Τυπογραφείο εδώ στην οδό Καποδιστρίου.

Δεν είναι μόνο το βάρος της ιστορίας, οι μνήμες και όλα όσα αυτές προστατεύουν.

Είναι η αποτύπωση της ευθύνης που έχουμε όλα όσα εκτίθενται στις προθήκες του Μουσείου να περάσουν στις επόμενες γενιές.

Θέλω να σας διαβεβαιώσω ότι είμαστε εδώ και πως θα συνεχίσουμε να βρισκόμαστε στο πλευρό σας.

Η δημοσίευση θα εξακολουθήσει να ορίζει το μέτρο της δικαιοσύνης.

Και η τυπογραφία, που αποτέλεσε διαχρονικά τη μήτρα των καλύτερων ιδεών μας, θα εξακολουθήσει να τους δίνει μορφή και περιεχόμενο.

Σας ευχαριστώ.